Credo

Credo (L. "io crede"). Un definition formal o summario del fide de un religion

In le religion christian le credos plus importante es generalmente illos cognoscite como le Credo apostolic e le Credo nicene.

Le christianos crede in un Deo, le qual existe eternamente in tres personas: le Patre, le Filio, e le Spirito Sancte. Illes es identic in essentia, equal in potentia e gloria, e illes possede precisemente le mesme attributos e perfection. Secundo le credo christian, Deo es invisibile, personal, eterne, independente, immutabile, verace, confidibile, omnipotente, soveran, omnisciente, juste, sancte, bon, amabile, misericordiose, patiente e disponibile al gratia.

 Credo apostolic 
Le Symbolo Apostolic esseva disveloppate inter le secunde e le novesime seculos. Illo es le credo le plus popular usate in le culto de christianos occidental e forma le base del fide e del identitate del grande majoritate del ecclesias christian. Su doctrinas central es illos del Trinitate e de Deo le Creator.

Un legenda conta que le Apostolos ipse lo scribeva le decime die post le ascension de Christo in celo. Isto, tamen, non es le caso, ben que le nomine remaneva. Tamen, cata un del doctrinas que se trova in le Credo pote esser traciate a affirmationes currente in le periodo apostolic. Le version le plus antique del Credo es forsan le Credo Interrogatori de Hippolyto (circa AD 215). Le forma actual se trovava pro le prime vice in le scriptos de Cesario de Arles (m. 542).

Le Credo esseva apparentemente usate como summario del doctrina christian pro le candidatos al baptismo in le ecclesias de Roma. Pro isto illo es etiam appellate Le Symbolo roman. Como in le version de Hippolyto, illo se trovava in formato de demanda e de responsa: le candidatos al baptismo respondeva affirmativamente que illes credeva a cata affirmation.

 Traduction del credo apostolic 
Io crede in Deo Patre omnipotente, Creator del celo e del terra. E in Jesus Christo, Su Filio unigenite, Domino nostre; qui esseva concipite per le Spirito Sancte, nascite ex le virgine Maria; Ille suffreva sub Pontio Pilato, esseva crucifigite, moriva e esseva sepulte; ille descendeva a in le inferno; le tertie die Ille resurgeva del mortos; Ille ascendeva al celo; Ille sede al dextera de Deo Patre omnipotente; de ibi Ille venira a judicar le vivos e le mortos. Io crede in le Spirito Sancte; le sancte ecclesia universal; le communion del sanctos; le remission del peccatos; le resurrection del carne; le vita eterne. Amen.

Categoria:Theologia christian